Druga Petrova poslanica (Šarić)/Glava 1.
1 Simon Petar, sluga i apostol Isusa Krista, onima, koji su postigli s nama jednaku dragocjenu vjeru u pravdi našega Boga i Spasitelja Isusa Krista. 

2 Milost vam i mir u obilju poznavanjem Boga i Isusa, Gospodina našega! 

3 Božanstvena sila njegova darovala nam je sve, što služi za život i pobožnost, poznavanjem onoga, koji nas pozva slavom i moći. 

4 Po tom nam je dao dragocjena i najveća obećanja, da po njima budete dionici božanske naravi, jer ste utekli od pogubne požude svijeta. 

5 I zato iz sve snage poradite, da pokažete u vjeri svojoj krepost, a u kreposti poznanje, 

6 A u poznanju uzdržljivost, a u uzdržljivosti strpljivost, a u strpljivosti pobožnost, 

7 A u pobožnosti ljubav bratsku, a u ljubavi bratskoj ljubav Božju. 

8 Jer ako je ovo u vama i množi se, neće vas ostaviti besposlene i bez ploda za poznanje našega Gospodina Isusa Krista. 

9 Jer tko nema ovoga, slijep je i rukom pipa, i zaboravio je očišćenje od starih svojih grijeha. 

10 Zato, braćo, postarajte se još većma, da svoj poziv i izbor utvrdite dobrim djelima; jer čineći ovo nećete pasti nikada. 

11 Jer će vam se tako obilno dopustiti ulaz u vječno kraljevstvo našega Gospodina i Spasitelja Isusa Krista. 

12 Zato ću vas uvijek podsjećati na ovo, premda znate i utvrđeni ste u ovoj istini, 

13 Ali smatram da sam dužan, dok sam god u ovom šatoru, da vas budim opominjanjem; 

14 Znajući, da će se doskora porušiti moj šator, kao što mi javi i naš Gospodin Isus Krist. 

15 A revno ću nastojati, da se vi uvijek i poslije smrti moje sjećate toga. 

16 Jer vam ne javismo sile i dolaska našega Gospodina Isusa Krista po bajkama mudro izmišljenim, nego smo sami vidjeli slavu njegovu. 

17 Jer je on primio od Boga Oca čast i slavu, kad siđe k njemu od uzvišene slave ovaj glas: "Ovo je Sin moj ljubljeni, koji je po mojoj volji njega slušajte." 

18 I ovaj smo glas mi čuli gdje siđe s neba, kad smo hili s njim na svetoj gori. 

19 I tako nam je sad čvršća proročka riječ, i dobro činite, što pazite na nju kao na svjetiljku, koja svijetli u tamome mjestu, dok dan ne osvane, i Danica se ne pomoli u srcima vašim. 

20 A ovo najprije znajte, da se nijedno proročanstvo Pisma ne smije tumačiti na svoju ruku. 

21 Jer nikad nije bilo proročanstvo javljeno po volji čovječjoj, nego su ponukani od Duha Svetoga govorili sveti Božji ljudi. 

Druga Petrova poslanica (Šarić)